**“Идентификациялык жеке номерди ыйгаруу тартиби жөнүндө Жобону бекитүү жөнүндө” Кыргыз Республикасынын Өкмөтүнүн токтомунун долбооруна**

**МААЛЫМКАТ - НЕГИЗДЕМЕ**

Сунушталган Кыргыз Республикасынын Өкмөтүнүн токтомунун долбоору “Жарандык абалдын актылары жөнүндө” Кыргыз Республикасынын Мыйзамынын 23-беренесин ишке ашыруу максатында иштелип чыкты.

“Жарандык абалдын актылары жөнүндө” Кыргыз Республикасынын Мыйзамына ылайык идентификациялык жеке номер Кыргыз Республикасынын Өкмөтү тарабынан аныкталган тартипте ыйгарылат.

Сунушталган долбоор менен идентификациялык жеке номерди ыйгаруу тартиби жөнүндө жобону бекитүү каралган, ага ылайык жарандык абалдын актыларын каттоо органдары (мындан ары – ЖААК органдары) Кыргыз Республикасынын жарандарына, чет өлкөлүк жарандарга жана жарандыгы жок адамдарга идентификациялык жеке номер (мындан ары - ИЖН) ыйгарышат.

ИЖН аймактык жарандык абалдын актыларын каттоо органдары тарабынан “ЖААК” АМТга туулгандыгын каттоодо ыйгарылат.

Жүргүзүлгөн талдоонун жыйынтыгы боюнча, Кыргыз Республикасынын Өкмөтүнүн 2015-жылдын 14-декабрындагы № 856 токтому менен ЖААК органдарына ИЖН ыйгаруу функциясы өткөрүлүп берилген учурдан тартып Кыргыз Республикасынын Өкмөтүнө караштуу Мамлекеттик каттоо кызматы тарабынан 708 юридикалык жактардын өтүнүчү боюнча 3864 жаранга ИЖН ыйгарылды.

Жобонун долбоору ИЖН түзүмүн, Кыргыз Республикасынын жарандарына, чет өлкөлүк жарандарга жана жарандыгы жок адамдарга ИЖН ыйгаруу тартибин, ошондой эле ыйгарылган ИЖН жөнүндө маалымкат берүү тартибин аныктайт.

ЖААК органдары Кыргыз Республикасынын жарандарына кайрылган орду боюнча жана кайрылган күнү ИЖН ыйгарышат.

16 жашка толо элек балдарга ИЖН ыйгаруу үчүн ата-энесинин бирөө, жакын тууганы же мыйзамдуу өкүлү баланын туулгандыгы тууралуу күбөлүгүн жана арыз берүүчүнүн паспортун берүү менен ЖААК органына арыз менен кайрылат.

Жободо чет өлкөлөрдүн жарандарына жана Кыргыз Республикасында туруктуу жашап турууга уруксат алган жарандыгы жок адамдарга ИЖН ыйгаруу каралган.

Кыргыз Республикасынын Салык кодексинин 96-беренесине ылайык салык органдары Кыргыз Республикасында салык салынуучу объекти бар чет өлкөлүк уюмдар же резидент эмес жеке жактар үчүн салыктык каттоону салык салуу объекти турган же катталган жер боюнча жүргүзүүгө милдеттүү.

Ушуга байланыштуу бул долбоор менен Кыргыз Республикасынын аймагында эмгектенген чет өлкөлүк жарандарга ИЖН ыйгарууну мамлекеттик органдардын, юридикалык жактардын мамлекеттик катталган орду боюнча бекитилген үлгүдө берилген арыздарынын негизинде жүргүзүү сунушталды.

Жогоруда баяндалгандардан улам Кыргыз Республикасынын Өкмөтүнүн ушул токтомунун долбоору менен көрсөтүлгөн Жобону бекитүү сунушталат.

Ошондой эле токтомдун долбоору менен Кыргыз Республикасынын Өкмөтүнүн 2013-жылдын 21-октябрындагы № 573 токтому менен бекитилген Кыргыз Республикасынын жарандык абалдын актыларын каттоо автоматташтырылган маалыматтык тутуму жөнүндө жобонун 27-пунктун жана Кыргыз Республикасынын калкынын бирдиктүү мамлекеттик реестри жөнүндө жобонун 16-пунктун күчүн жоготту деп таанылуусу сунушталды.

Жарандардын кызыкчылыгын түздөн-түз козгогон токтомдун долбоору катары ушул токтомдун долбоору коомдук талкуудан өткөрүү үчүн Кыргыз Республикасынын Өкмөтүнүн расмий сайтына жайгаштыруу үчүн жиберилди.

Долбоорду кабыл алуу социалдык, экономикалык, укук коргоочулук, гендердик, экологиялык, коррупциялык кесепеттерге алып келбейт.

Улуттук жана эл аралык мыйзамдардын колдонуудагы ченемдерине жүргүзүлгөн талдоо сунушталган токтомдун долбоору колдонуудагы ченемдик укуктук актыларга каршы келбей турганын көрсөттү.

Көрсөтүлгөн долбоор республикалык бюджеттен финансы каражаттарын бөлүүнү талап кылбайт.

**Министр У. Ахметов**